
Gázszállító vezetékek lefúvatásának vizsgálata

Dolgozatomban egy vezetékszakasz lefúvatásának vizsgálatát végzem el, melyen keresztül szeretném bemutatni, hogy egy lefúvatás előtervezésekor az egyes paraméterek változtatásának milyen hatása van az egész folyamatra.
A szimulációk elkészítéséhez a FLARE programot használtam, melyet az FGSZ Zrt. és a Miskolci Egyetem Kőolaj és Földgáz Intézete közösen fejlesztett ki a fent említett üzemviteli munkafolyamat előtervezésének megkönnyítésére. Három változatot elkészítve bemutatom, hogy különböző indítóértékek beállításával hogyan változik az adott művelet időigénye, valamint milyen hatással van a lefúvatás során kialakuló áramlás különböző paramétereire.
A bemutatott leürítési műveleteket egy végrehajtott fáklyázás szimulációjaként készítettem el. A lefúvatandó vezetékszakasz közel 10 km hosszúságú, DN 200-as átmérőjű. A fáklyázás végrehajtása közben méréseket végeztem annubar szondával, hogy a művelet közben mérhető paraméterek összehasonlíthatók legyenek a szoftver által számított értékekkel.
A dolgozatban 3 fáklyázási műveletvariációt mutatok be, mindegyiket a fent leírt vezetékszakaszról készítettem el. Mindhárom változatban azonosnak állítottam be az indítónyomást, és a gázhozamot, a különbségek a fojtószelep beállításaiban figyelhetők meg.
A hidraulikai vizsgálatok előtt bemutatom a fáklyázás során kialakuló veszélyes hőhatás övezet számítását, melyre a művelet biztonsági előkészületei miatt van szükség, illetve a lefúvatott és „lefogyasztott” gázmennyiségeket kiszámítva gazdaságossági elemzést is készítek.
Az első variáns a művelet tényleges végrehajtását reprezentálja, ahol a fáklyázás nagy fojtással kezdődött, majd a művelet közepén a fojtást megszűntetve fejeztük be a lefúvatást.
A második változatban azt az esetet vizsgálom, hogy mi történne abban az esetben, ha a fáklyázás teljes időtartama alatt nagy fojtással menne végig a leürítés.
A harmadik változatban azt a lehetőséget ismertetem, hogy változnának a művelet paraméterei, ha a teljesen nyitott szelepállapothoz tartozó Cv értéket beállítva folyna le a fáklyázás.
Ezeket követően a dolgozat összefoglalásaként összegzem tapasztalataim, következtetéseket vonok le belőlük.



